
Direkt marketing - hasznos és hiteles üzeneteket várnak az emberek

    Kire hallgat a vásárló? Bartók János, a direkt marketing piacon működő TeleData Kft. ügyvezető igazgatója szerint nemcsak az interneten elérhető másik vásárlóra, hanem mindazokra, akik számára hiteles és hasznos információkkal szolgálnak. Adott esetben tehát akár egy direkt marketing üzeneteket közvetítő vállalatra vagy kiadványra is, ám csak akkor, ha bízik benne. Bartók János minderről a 4. Golden Dove Nemzetközi Direkt Marketing Konferencián beszélt előadásában.

    A direkt marketing nem titkolt és alapvető célja az, hogy a különböző technikák segítségével befolyásolja a fogyasztókat, azokat az öntudatos és közösségbe szerveződő vásárlókat is, akik már nemcsak a marketing információkra alapozzák döntéseiket.

    Bartók János ezzel kapcsolatban aláhúzta: "a direkt marketing (dm) eszközöket akkor fogadják szívesen az emberek, ha garanciát látnak arra, hogy a megadott személyes adataikat biztonságosan és etikusan kezelik, illetve ha a kapott üzenetek számukra hasznosak. A hitelesség és a megfelelő hatás elérése érdekében ugyanakkor a dm-eszközöket kombináltan kell alkalmazni, mert nem minden terméket, szolgáltatás lehet hatékonyan ugyanazzal az eszközzel eladni a különböző vásárlói csoportoknak."

       Bartók János előadásában egy idén májusban végzett, számítógéppel támogatott telefonos, országos reprezentatív kutatást ismertetve elmondta: ma már a magyar lakosság szinte teljes egésze elérhető valamilyen direkt marketing eszköz segítségével: a 18 év felettieknek 96 százaléka, azaz mintegy 8 millió ember. Többségük a címzetlen megkeresések mellett rendszeresen kap címzett levelet, illetve telemarketing-hívást. A hirdetők címzett levelekkel, dm-eszközökkel inkább a magasabb státusúakat célozzák meg, akiknek a háromnegyede legalább érettségizett.

    Bartók János szerint az eszköz-hatékonyság növelését segítheti az az információ is, hogy megfelelő adatbiztonság mellett a lakosság 52 százaléka megadná adatait azért, hogy specializáltabb ajánlatokat kapjon. Ugyanakkor a dm-eszközök hatékonyságát gátolja, hogy a vidéken élők 20-30 százaléka még sohasem találkozott velük.

    Bartók János elmondta azt is, érdemes új és a maiaknál hatékonyabb dm-eszközök után kutatni, mivel a piac évről-évre nagyobb lesz: tavaly a direkt marketingre 35,14 milliárd forintot költöttek, ami 23 százalékkal haladta meg az egy évvel korábbit. Ráadásul a reklámtortán belül a direkt marketing részaránya tavaly 24 százalékkal nőtt, s változatlanul harmadik legnagyobb szeletet képviseli. Az ágazat nagyságát mutatja az is, hogy a dm-ben foglalkoztatottak száma több mint 6 ezer fő.

    Tavaly a cégek és az ügynökségek több mint 13,78 milliárd forintot költöttek címzett küldeményekre, míg a címzetlenekére 9,24 milliárd forintot. A telemarketingre költött összeg 1,96 milliárd forintról 3,62 milliárd forintra nőtt egy év alatt, s több mint a duplájára, 2 milliárd forintra bővült az e-email marketingre fordított pénz is. A mobil marketing továbbra is az utolsó a költések között: 2006-ban erre 521 millió, tavaly pedig 741 millió forintot költöttek. Az adatbázis menedzsmentre fordított összeg 2007-ben 1 milliárd forinttal, 5,73 milliárd forintra emelkedett.

    Az ügyvezető a tendenciákat vázolva kifejtette, hogy az elmúlt évben tovább erősödött a B2B kommunikáció aránya, s ma már a forgalom 47 százalékát teszi ki, szemben az egy évvel korábbi 33 százalékkal.

    Ezzel szemben némi romlást mutat, hogy a megkérdezettek legnagyobb hányada szerint a dm-piaci szereplőknek csak az 50-60 százaléka használja legálisan az adatbázisokat. Ez pesszimistább becslés 2006-hoz képest.

